ოგიუსტ ფორელი

ოგიუსტ ანრი ფორელი (ფრანგ. Auguste-Henri Forel; დ. 1 ეკენია, 1848, მორჟი, შვეიცარია — ღ. 27 კვირკვე, 1931, ივორნი, შვეიცარია) — შვეიცარიალი მირმეკოლოგი, ნეიროანატომი, ევგენიკოსი დო ფსიქიატრი.

ბიოგრაფია დო მენცარული რკვიებეფი
ოგიუსტ ანრი ფორელი გურაფულენდჷ ციურიხიშ მედიცინაშ სკოლას. 1871 წანას ფორელიქ ოგურაფუშა ვენაშა გეგნორთჷ, სოდეთ გურაფულენდჷ გერმანალი-ავსტრიალი ფსიქიატრიშ, ნევროპათოლოგიშ დო ანატომიშ თეოდორ მეინერტიშ ხემანჯღვერობათ. 1873 წანას ფორელიქ გერმანიაშა მიდართჷ დო მუშობა ქიდიჭყჷ მიუნხენიშ უნივერსიტეტის, ლექტორო. 1879 წანაშე ფორელი რდჷ ციურიხიშ უნივერსიტეტიშ მედიცინაშ სკოლაშ ფსიქიატრიაშ პროფესორი. ფორელი რე ნეირონეფიშ თეორიაშ ართ-ართი დუმარსხუაფალი. გიმირკვიუ ადამიერიშ დო ჭკიჭკიტიაშობურეფიშ ტვინი დო თიში ფუნქციეფი. 1898 წანას ფორელიქ ძირუ დო გიმირკვიუ ჭკიჭკიტიეფიშ ტროფალაქსისი. ოგიუსტ ფორელიქ მიშეღჷ დიდი თია სექსოლოგიაშ დო ფსიქოლოგიაშ გოვითარაფაშა ხოლო. 1903 წანას ფორელიქ ოცხოვრებშა შვეიცარიაშ ნოღა ივორნიშა გეგნორთჷ. ოგიუსტ ფორელიქ ღურუ 1931 წანაშ 27 კვირკვეს, 82 წანერქ. 1978-2000 წანეფს ფორელიშ სურათი გეხანტუდჷ შვეიცარიული ფრანკიშ 1000-იან ბანკნოტის.

რესურსეფი ინტერნეტის
 ოგიუსტ ფორელი ენციკლოპედია ბრიტანიკას


კატეგორია:შვეიცარიალეფი
კატეგორია:მირმეკოლოგეფი
კატეგორია:შვეიცარიალი ფსიქიატრეფი
კატეგორია:შვეიცარიალი ნეიროანატომეფი
კატეგორია:დუნაბადი 1848
კატეგორია:ნაღურა 1931